钦定古今图书集成/理学汇编/学行典/第265卷 > 陆羽
## 钦定古今图书集成/理学汇编/学行典/第265卷 > 陆羽

按《唐书隐逸传》：陆羽，字鸿渐，一名疾，字季疵，复州竟
陵人。不知所生。或言有僧得诸水滨畜之。既长，以《易》
自筮，得《蹇》之渐，曰：‘鸿渐于陆，其羽可用为仪’。乃以陆
为氏，名而字之。幼时，其师教以旁行书，答曰：‘终鲜兄
弟，而绝后嗣，得为孝乎’？师怒，使执粪除圬塓以苦之。
又使牧牛三十，羽潜以竹画牛背为字。得张衡《南都
赋》，不能读，危坐效群儿嗫嚅若成诵状。师拘之，令薙
草莽，当其记文字，懵懵若有遗，过日不作，主者鞭苦，
因叹曰：“岁月往矣，奈何不知书？”呜咽不自胜，因亡去。
匿为优人，作诙谐数千言。天宝中，州人酺吏署羽伶
师，太守李齐物见异之，授以书。遂庐火门山。貌侻陋，
口吃而辩，闻人善若在己。见有过者，规切至忤人。朋
友燕处，意有所行辄去。人疑其多嗔，与人期雨雪，虎
狼不避也。上元初，更隐苕溪，自称桑苎翁。阖门著书，
或独行野中，诵诗击木，裴回不得意，或恸哭而归，故
时谓今“接舆”也。久之，诏拜羽太子文学，徙太常寺太
祝，不就职。贞元末卒。羽嗜茶，著《经》三篇，言茶之原、之
法、之具尤备，天下益知饮茶矣。时鬻茶者至陶羽形
置炀突间，祀为茶神。有常伯熊者，因羽论，复广著茶
之功。御史大夫李季卿宣慰江南，次临淮，知伯熊善
煮茶，召之，伯熊执器前，季卿为再举杯。至江南，又有
荐羽者，召之，羽衣野服，挈具而入，季卿不为礼。羽愧
之，更著《毁茶论》。其后尚茶成风。时回纥入朝，始驱马
市茶。

按《全唐诗话》：“太子文学陆鸿渐，名羽，其先不知何许
人，景陵龙盖寺僧，姓陆，于堤上得初生儿，收育之，遂
以陆为氏。及长，聪俊多闻，学赡词逸，诙谐辩捷。性嗜
茶，始创煎茶法，至今鬻茶之家陶为其像，置于汤器
之间云。大和中，复有一老僧，云是陆僧弟子，常讽其
歌云：‘不羡黄金垒，不羡白玉杯，不羡朝入省，不羡暮
入台。唯羡西江水，长从金陵城下来’。”鸿渐又撰《茶经》
三卷，行于代，今为鸿渐形，因目为茶神，有售则祭之，
无则以釜汤沃之。